Святкаванне Калядаў пачыналi ўвечары 6 студзеня святочнай вячэрай, якая носiць назву першай, поснай, беднай, галоднай куццi (ад назвы рытуальнай стравы). 7 студзеня ва ўсiх падворках чакалi прыходу калядоўшчыкаў. Увечары 13 студзеня адзначалi другую, шчодрую, багатую, тоўстую куццю, сустракалi Новы год (па старым стылi). Ранiцай 14 студзеня адбывалiся засеўкi — чарговы абрадавы абыход 12-гадовымi падлеткамi ўсiх падворкаў з пажаданнямi выгадаваць добры ўраджай збожжавых культур. Нарэшце, увечары 18 студзеня святкавалi трэцюю посную, галодную, хрышчэнскую куццю. Заканчвалiся Каляды 21 студзеня.